**Csökmő Nagyközség Önkormányzata Képviselő-testületének**

**1/2019. (I.24.) önkormányzati rendelete**

**a helyi közművelődési tevékenység támogatásáról**

Csökmő Nagyközség Önkormányzata Képviselő-testülete a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 83/A. §-ában kapott felhatalmazás alapján, az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 7. pontjában meghatározott feladatkörében eljárva, a Csökmői Roma Nemzetiségi Önkormányzattal való egyeztetést követően a következőket rendeli el:

**I. rész
Általános rendelkezések**

**1. §**

**A rendelet célja**

A rendelet célja, hogy Csökmő Nagyközség Önkormányzata (a továbbiakban: Önkormányzat) a helyi társadalom művelődési érdekeinek és kulturális szükségleteinek figyelembevételével a közművelődési törvény, és a helyi lehetőségek, sajátosságok alapján meghatározza az önkormányzat közművelődési feladatait, azok ellátási formáját, módját és mértékét.

**2. §**

**Alapelvek**

Az Önkormányzat elismeri, hogy Csökmő nagyközség minden polgárának joga van kulturális örökségünk megismeréséhez és elsajátításához, személyiségének a művelődés általi fejlesztéséhez, valamint a kulturális értékek birtokba vételéhez szükséges esélyegyenlőséghez. Ezek biztosítását az önkormányzat felelősségteljes kötelező feladatának tekinti.

**3. §**

**A rendelet hatálya**

A rendelet hatálya kiterjed az Önkormányzat illetékességi területén a közművelődési tevékenység megvalósulásában résztvevőkre, a közösségi színterek, közművelődési intézmények fenntartóira, működtetőire és alkalmazottaira.

**II. rész**

**Az Önkormányzat közművelődési feladatai**

**4. §**

**Az Önkormányzat által biztosított közművelődési alapszolgáltatások köre**

(1) Az Önkormányzat a helyi társadalom művelődési érdekeinek és kulturális szükségleteinek figyelembevételével, a helyi lehetőségek, sajátosságok alapján az alábbi közművelődési alapszolgáltatások biztosításáról gondoskodik:

a) művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása, ennek keretében:

aa) önszerveződő közösségek, civil szervezetek, egyéb művelődő közösségek közismertségének elősegítése;

ab) közművelődési tevékenységet is végző lakossági önszerveződő közösségek támogatása, működésük, fejlődésük segítése, művelődési szándékaik támogatása, találkozók, fórumok szervezése, működésükhöz helyszín biztosítása;

ac) különböző rétegek, korosztályok közművelődési együttműködési tevékenységeinek támogatása, bemutatkozásukhoz helyszín biztosítása;

ad) A helyi lakosság összefogásán alapuló kezdeményezések, a helyi társadalmi csoportok közötti kapcsolatrendszer kiépítésének segítése.

b) közösségi és társadalmi részvétel fejlesztése, ennek keretében:

ba) az egyetemes, a nemzeti és más nemzetiségi kultúra értékeinek megismertetése, az ünnepek kultúrájának gondozása; bemutatása, bemutató anyag készítése, gondozása;

bb) a különböző kultúrák közötti kapcsolatok kiépítésének és fenntartásának segítése, ezen belül a nagyközségben élő nemzetiségek kulturális tevékenységének támogatása, valamint más nemzetek kultúrájának megismertetése a nagyközség lakosságával, illetve saját kultúránk más nemzetek számára történő bemutatása;

bc*)*a lakosság számára színházi előadások, hangversenyek, képzőművészeti kiállítások, filmvetítések, irodalmi estek, könyvbemutató foglalkozások, író-olvasó találkozók szervezése;

bd) a helyi társadalom kapcsolatrendszerének, közösségi életének, érdekérvényesítésének segítése a közművelődés eszközrendszerével;

be) a szabadidő kulturális célú eltöltéséhez, a szórakozási közösségi igényekhez szükséges feltételek biztosítása (bálok, rendezvények, műsorok szervezése);

be)a lakosság, intézmények kulturális értékeinek bemutatásához alkalmak biztosítása;

bf) a lakosság számára Internet hozzáférési lehetőségének biztosítása a Könyvtárban.

c) az egész életre kiterjedő tanulás feltételeinek biztosítása, ennek keretében az iskolarendszeren kívüli, öntevékeny, önképző, szakképző tanfolyamok, életminőséget és életesélyt javító tanulási, ismeretterjesztési, felnőttoktatási lehetőségek segítése.

d) a hagyományos közösségi kulturális értékek átörökítése, ennek keretében:

da) Csökmő környezeti, szellemi, művészeti értékeinek, hagyományainak feltárása, megismertetése, a helyi művelődési szokások gondozása, gazdagítása, ennek érdekében a hagyományőrző**,** környezet- és természetvédő szervezetek támogatása;

db) az egyetemes, a nemzeti és a nemzetiségi kultúra megismertetése, gyarapítása, a nemzeti, világi és egyházi ünnepek, nagyközségi évfordulók, egyéb rendezvények színvonalas megtartásának támogatása, élményszerűségének növelése a közművelődés eszközeivel.

dc) Csökmő természeti, kulturális közösségi értékeinek közismertté tétele, a településhez kötődés erősítése, a helyi ismeretek cseréje, közvetítése, a helyi értékeket védő és gazdagító kezdeményezések ösztönzése, hatékonyságának segítése;

dd) helyi eseményekről dokumentumok gyűjtése, őrzése, közreadása;

de*)*helytörténeti gyűjtemény folyamatos fejlesztése, végleges elhelyezése;

df) A településen fellelhető értékek, gyűjtése, gondozása, rendszerbe foglalása, az utókor számára elérhetővé tétele, helyi értéktár bizottság létrehozása fenntartása.

e) az amatőr alkotó- és előadó-művészeti tevékenység feltételeinek biztosítása, ennek keretében:

ea) az ismeretszerző, amatőr alkotó és előadóművészi művelődő közösségek tevékenységének támogatása,

eb) amatőr alkotó- és előadó művészeti közösség számára bemutatkozási lehetőségek biztosítása.

f) a tehetséggondozás és fejlesztés feltételeinek biztosítása, ennek keretében a gyermekek és fiatalok művelődési, művészeti és közösségi életének segítése*.*

(2) Az Önkormányzat az (1) bekezdésében meghatározott feladatokon felül további feladatának tekinti és biztosítja a nyilvános könyvtári ellátás jogszabályban rögzített rendszerének működtetését, alapkövetelményeit és meghatározza a működtetés alapfeladatait.

**III. rész**

**A közművelődési feladatellátás formája, módja, mértéke**

**5. §**

(1) Az Önkormányzat az 4. §-ban foglalt közművelődési alapszolgáltatások folyamatos hozzáférhetőségét, valamint további feladatainak ellátását elsősorban az Önkormányzat által fenntartott, költségvetési intézményként működő Faluház és Könyvtár (a továbbiakban: Közművelődési Intézmény) útján biztosítja.

(2) Az Önkormányzat biztosítja a közművelődési feladatok ellátásában résztvevő és az (1) bekezdésben megjelölt szervezet ez irányú tevékenysége ellátásához szükséges jogszabályokban meghatározott követelményeknek megfelelő – szakemberek foglalkoztatását, gondoskodva igény szerinti továbbképzésükről.

(3) A Közművelődési Intézménynek feladatai színvonalasabb ellátása érdekében ki kell használnia a pályázati lehetőségeket. A vállalt cél megvalósítása a Közművelődési Intézmény alaptevékenységének ellátását, annak biztonságát nem veszélyeztetheti.

(4) A Közművelődési Intézmény előkészíti és évente lebonyolítja a következő nemzeti ünnepeket és hagyományossá vált nagyközségi nagyrendezvényeket:

a) A magyar kultúra ünnepe (január 22.),
b) Népi ízek versenye (január),
c) Farsangi batyusbuli (február)
d) Március 15-i megemlékezés,
e) A költészet napjához kapcsolódó körzeti szavalóverseny (április 11.),
f) Községi gyermeknap (május),
g) Trianoni megemlékezés (június 4.)
h) Sárkány nap (augusztus 20-a hetében),
i) Népzenei találkozó (szeptember),
j) Halottak napi megemlékezés (november 1.),
k) Adventi programok (december)
l) Karácsonyi koncert (december)

m) A Képviselő-testület döntése estén egyéb rendezvényeket, megemlékezéseket.

(5) A (4) bekezdésben felsorolt rendezvényeken az Önkormányzat által pénzbeli és természetbeni támogatásban részesített csoportok ingyenesen lépnek fel.

(6) A Közművelődési Intézmény évente egy alkalommal, a tárgyévet követő év március 31. napjáig köteles beszámolni a Képviselő-testület felé az előző évben ellátott feladatairól.

**IV. rész**

**A közművelődési feladatellátás támogatása**

**6. §**

(1) Az Önkormányzat e rendeletben meghatározott közművelődési alapszolgáltatások megvalósítására a Közművelődési törvény követelményeinek megfelelően, jogi vagy természetes személlyel közművelődési megállapodást köthet a Közművelődési törvényben meghatározottak szerint.

(2) Az Önkormányzat támogatja az önkormányzati közművelődési feladatok ellátásában résztvevő, közművelődési célú tevékenységet folytató civil szervezeteket az államháztartáson kívüli forrás átadásának és átvételének szabályairól szóló önkormányzati rendelet alapján.

(3) A helyi közművelődési feladatok ellátása során a helyi, regionális, országos és nemzetközi kapcsolatok érdekében az Önkormányzat:

a) köznevelési intézménnyel,

b) kulturális feladatot ellátó civil szervezettel,

c) közművelődési, tudományos, művészeti, szociális, egészségügyi és sportszervezettel,

d) egyházzal,

e) helyi nemzetiségi önkormányzattal,

f) a Bihari Kistérség önkormányzataival, illetve azok intézményeivel, civil szervezetivel,

g) a megyei önkormányzattal,

h) testvértelepülések intézményeivel, civil szervezeteivel

együttműködésre törekszik.

(4) A (3) bekezdésben megjelölt intézményeknek és szervezeteknek a közművelődési feladatellátásba való bevonása a Közművelődési Intézmény által el nem látott feladatok teljesítése érdekében történhet.

**V. rész**

**A közművelődési feladatok ellátásának finanszírozása**

**7.§**

(1) A közművelődési feladatok ellátásának finanszírozása és forrásai a következők:

 a) központi költségvetési támogatás,
    b) helyi költségvetési forrás (önkormányzati kiegészítés),
    c) intézményi saját bevétel,
    d) pályázati úton elnyerhető támogatás, ideértve az érdekeltségnövelő pályázatot.

(2) Az Önkormányzat a közművelődési feladatainak ellátása érdekében biztosítja a Közművelődési Intézmény fenntartásához, illetve az 5. § szerinti közművelődési alapszolgáltatások és további feladatinak teljesítéséhez szükséges személyi, szakképzettségi és tárgyi feltételeket. Az Önkormányzat évente a közművelődési feladatainak finanszírozására az e célra adott központi költségvetési támogatás összegénél kevesebbet nem fordíthat.

**VI. rész**

**Záró rendelkezések**

**8. §**

(1) Ez a rendelet 2019. február 1. napján lép hatályba.

(2) E rendelet hatályba lépésével egyidejűleg hatályát veszti a helyi közművelődési tevékenység támogatásáról szóló 8/2015. (VII. 14.) önkormányzati rendelet.

**Csökmő, 2019. január 23.**

**Nagy Tibor s.k. Fülöpné dr. Kerti Judit s.k.**

**polgármester jegyző**

**Záradék:**

A rendelet kihirdetve: 2019. január 24. napján

Fülöpné dr. Kerti Judit

jegyző